**Povzetek revizijskega poročila *Pravilnost poslovanja Občine Sodražica v delu, ki se nanaša na dodeljevanje tekočih transferov***

Računsko sodišče je revidiralo *pravilnost poslovanja Občine Sodražica v delu, ki se nanaša na dodeljevanje tekočih transferov v letu 2012.* Cilj revizije je bil izrek mnenja o pravilnosti poslovanja občine v letu 2012 v delu, ki se nanaša na dodeljevanje tekočih transferov.

Računsko sodišče je o pravilnosti poslovanja Občine Sodražica v delu, ki se nanaša na dodeljevanje tekočih transferov v letu 2012, izreklo *mnenje s pridržkom,* ker Občina Sodražica ni poslovala v skladu s predpisi v naslednjih primerih:

* osnovni šoli je plačala stroške najema garaže za šolski kombi v znesku 1.144 evrov, kar s pogodbo o izvajanju šolskega prevoza ni bilo dogovorjeno; šestim prejemnikom transferov na različnih področjih je dodelila in nakazala sredstva v skupnem znesku 2.450 evrov, ne da bi prej sklenila pisno pogodbo;
* pred plačilom ni mogla v celoti preveriti višine obveznosti iz računov za stroške storitev v zavodih za odrasle;
* ni sprejela lokalnega programa za kulturo; župan ni sprejel sklepa o začetku postopka javnega razpisa za kulturo; razdelila je sredstva v znesku 1.000 evrov, ne da bi bili v objavi javnega razpisa za kulturo določeni kriteriji za ocenjevanje in vrednotenje glede sofinanciranja izvedbe projektov in dejavnosti posebnega pomena; strokovna komisija ni pripravila poročila o razvrstitvi kulturnih programov oziroma kulturnih projektov;
* trem prejemnikom transferov na različnih področjih je dodelila sredstva v skupnem znesku 1.120 evrov, ne da bi prej izvedla javni razpis;
* osnovni šoli je dodelila 2.000 evrov za izvajanje športnih programov (občina je prejemniku nakazala 1.239 evrov), ne da bi prej izvedla javni razpis; osnovni šoli je dodelila 53.459 evrov, ne da bi prej sklenila pogodbo, s katero bi uredila sofinanciranje dejavnosti osnovne šole; osnovni šoli je izplačala sredstva za stroške čiščenja športne dvorane osnovne šole v znesku 2.261 evrov, ne da bi prej sklenila pogodbo o dodelitvi sredstev; ni izvajala nalog usklajevanja programov dela in finančnih načrtov osnovne šole ter ni izvajala celovitega nadzora nad njenim poslovanjem.

Računsko sodišče je Občini Sodražica podalo *priporočili* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 16. decembra 2014